Kinders Van Konings	(Afrikaans, Paperback)
'n Boeiende storie en 'n singbare wysie – dís die elemente wat volksballades nie net in die volksmond lewend hou nie, maar ook tydlose sjarme daaraan verleen. Want soos wat Pieter W. Grobbelaar in dié boek verklaar: "Die volksmens sing liedere nie net stukkend nie; hy wysig hulle soms ten goede."
Kinders van konings is 'n omvattende werk oor die volksballade in Afrikaans. Nie net word die oorsprong en ontwikkeling van hierdie tipe volkskuns op bondige en toeganklike wyse aangebied nie – 69 Afrikaanse volksballades word ook vir die eerste keer met volledige teks en musiek opgeteken. Met 'n spektrum wat strek vanaf die vroegste Middeleeuse volksballades uit Nederlands oorgeërf, tot ballades wat eers teen 1970 ontstaan het, word 'n omvattende blik gegee op meer as die verloop van die geskiedenis: ook die ontwikkeling van Afrikaans as skryftaal word langs hierdie weg duidelik geïllustreer.
Die feit dat elke balladeteks van 'n volledige melodielyn (en kitaardrukke) voorsien, en met bykomende agtergrondinligting toegelig word, maak dit meer as 'n statiese leeservaring: Lesers sal sommer wil saamneurie met ou bekende deuntjies soos "Ou tante Koba" en "Een aand op 'n trein na Pretoria" en "Die kat kom weer" – terwyl amper vergete kultuurskatte soos "Die jonge Dupree", "Skoon Isabel" en "Amakeia" terselfdertyd vir die nageslag behoue bly.